钦定古今图书集成/理学汇编/经籍典/第151卷 > 宋郑樵诗辨妄 > 四家诗
## 钦定古今图书集成/理学汇编/经籍典/第151卷 > 宋郑樵诗辨妄 > 四家诗

《齐》《鲁》《燕》《赵》四诗，土音不同，训诂亦异。故孔颖达曰：“三
家之诗字与毛公异者动以百数。”及证之他书，三家
之学，非徒字异，亦并与文义俱异矣。当武帝时，《毛诗》
始出，自以源流出于子夏，其书贯穿先秦古书，惟河
间献王好古，博见异书，深知其精。时齐、鲁、韩三家皆
列于学官，独毛氏不得立。中兴后，谢曼卿、卫宏、贾逵、
马融、郑众、康成之徒皆宗毛公，学者翕然称之。今观
其书，所释《鸱鸮》与《金縢》合，释“《北山》《烝民》”与《孟子》合，释
《昊天有成命》与《国语》合，释《硕人》《清人》、“《皇矣》《黄鸟》”与《左
氏》合，而序《由庚》六篇与《仪礼》合。当毛公之时，《左氏传》
未出《孟子》，《国语》《仪礼》未甚行，而毛氏之说先与之合。
不谓之源流子夏可乎？汉兴，三家盛行，毛最后出，世
人未知毛氏之密，其说多从齐、鲁、韩氏。迨至魏、晋，有
《左氏》《国语》《孟子》诸书证之，然后学者舍三家而从毛
氏，故《齐诗》亡于魏，《鲁诗》亡于晋，《韩诗》虽存，无传之者。
〈五十篇今但存其外传十篇而已〉从韩氏之说，则《二南》《商颂》皆非治
世音。〈以二南作于周衰以次商颂作于宋襄公之世〉从毛氏之说，则《礼记》《左
氏》无往而不合，此所以《毛诗》独存于世也。